  Туспуктэм: Руслан Нуриахметов Наталия Сильвестрова 2022-тӥ арын «Здравоохранение» йӧскалык ӵектос улсын Удмуртиысь эмъяськонниосы 52 тӥрлык басьтӥзы, со пӧлын 19 секыт тӥрлык – цифровой компьютер томографъёс, маммографъёс, рентген аппаратъёс но флюорографъёс. Со сярысь элькунлэн тӧроез Александр Бречалов  Россиысь тазалыкез утёнъя министрен Михаил Мурашкоен пумиськонын вераз. Кивалтӥсьёс удыслэн ужамезлы нырысь-валысь йылпумъянъёс лэсьтӥзы, ивортӥз Удмуртиысь тӧролэн но кивалтэтлэн пресс-службазы. « Ӵектос ньыль ар быдэсъяськон ӵоже оглом 400-лэсь трос тӥрлык басьтӥмы. Со пӧлын 93 секыт тӥрлык – ангиографъёс, цифровой компьютер томографъёс, магнитно-резонансной томографъёс, маммографъёс, рентгенъёс но флюорографъёс. Куд-ог ёрос эмъюртъёсы сыӵе тӥрлык нырысьсэ басьтэмын » Александр Бречалов, Удмуртилэн тӧроез Александр Бречалов озьы ик пусйиз, 2022-тӥ арын 105 санитарной машинаос басьтӥзы, нош ӵектосэз быдэсъян ӵоже – 228 машина. Солы луыса ёрос эмъяськонниослэн автопаркъёссы 100 процентлы выльдӥськизы. Тодэ вайытом, берлозэ 62 автомобиль вуиз.  2022-тӥ ар пумозь Воткаысь но Можгаысь эмъюртъёсты но Дэри ёросысь кык модульной фельдшер-акушер пунктъёсты пуктон ужъёсты быдэстыны малпало. Тодэ вайытом, туэ Удмуртиын сизьым эм юртъёсты тупатӥзы ни. Тегъёс: эмъяськонниос Тазалык тӥрлык Удмуртия  